Bendegeweld op Kaapse Vlakte eis lewe van nóg ŉ kindNahemiah Claassen (Foto: Facebook) ŉ 22-jarige man is in hegtenis geneem nadat bendelede op die Kaapse Vlakte Maandag in Parkwood by Grassy Park op mekaar begin skiet het en ŉ tienjarige seun in die proses raakgeskiet het. Nahemiah Claassen is Dinsdagmiddag in ’n hospitaal in Kaapstad dood. Die man, wie se naam nie bekendgemaak is nie, staan tereg op aanklag van moord. Kol. Andrè Traut, polisiewoordvoerder, sê ŉ skietgeveg het die oggend omstreeks 11:00 tussen lede van een bende en ŉ bendelid van ŉ ander bende in Parkers Walk, Parkwood, uitgebreek. Nahemiah het glo buitekant sy huis gespeel toe ŉ dwaalkoeël hom vermoedelik in die kop getref het. Hy is in ŉ ernstige toestand na ŉ hospitaal in Kaapstad gehaas waar hy verdere mediese behandeling ontvang het. Hy was aan lewensondersteunende apparaat gekoppel wat Dinsdagmiddag afgeskakel is. Traut het aan Maroela Media bevestig dat die saak teen die bendelid verander is van poging tot moord na moord. Hy sal eersdaags in die landdroshof in Wynberg verskyn. Die Grassy Park-gemeenskapspolisiëringsforum (GPF) het op sy Facebook-blad die voorval veroordeel. “Hierdie is ŉ hartseer oomblik vir die gemeenskap van Parkwood. Nahemiah se naam sal onthou word soos die ander kinderslagoffers wat in die kruisvuur van bendes beland het,” lui die inskrywing. “Die GPF is bekommerd dat nóg ŉ kind van ŉ toekoms beroof moes word.” Melvin Jonkers, voorsitter van die GPF, het sy medelye met Nahemiah se familie betuig. “’Ons betuig veral ons meegevoel met sy dierbare moeder en vader. Ons sal toesien dat geregtigheid geskied. Ons werk nou saam met Grassy Park se polisie en die teenbende-eenheid om te verseker dat die oortreders die maksimum straf sal ontvang vir hierdie gruwelike misdaad. Ons veroordeel alle bende-aktiwiteite,” sê Jonkers.